## Labora incorpora 205 professionals de l’orientació per a assessorar la ciutadania en la cerca d’ocupació

*** Amb estes incorporacions, unides a les 120 que ja disposa Labora, s’aconseguixen els 325 orientadors**

La directora general de Planificació i Servicis, Marisa Mezquita, ha donat la benvinguda als nous orientadors que s’incorporen a Labora, un total de 205 nous orientadors que se sumen als 120 orientadors laborals amb els quals ja comptava l’organisme, i d’esta manera s’arriba a la xifra de 325 professionals, la qual cosa suposa un reforç molt destacat en l’atenció a les persones que busquen ocupació en tota la Comunitat Valenciana.

La seu de la Conselleria d’Educació, Universitats i Ocupació a València ha sigut el lloc en el qual la directora general ha rebut els nous orientadors que presten els seus servicis en la província de València, tal com ja ha fet recentment amb els de la província de Castelló, mentres que el 2 de juliol farà el seu amb els d’Alacant.

Estes jornades són l’inici d’un pla formatiu que pretén incrementar la professionalització del personal orientador, posant el focus en una atenció personalitzada, innovadora i de qualitat que millore l’ocupabilitat dels usuaris inscrits en Labora.

Estos professionals desenvoluparan la seua labor en els diferents Espai Labora, en els Centres de Formació i en el servici en línia.

L’accés als servicis d’orientació és molt senzill, simplement cal estar donat d’alta com a demandant d’ocupació i demanar cita a través de la web PuntLabora, l’*app*, el 012 (963 866 000) o acudint presencialment a l’Espai Labora. En orientació laboral s’oferix un servici integral i gratuït d’acompanyament en la cerca d’ocupació, la incorporació al mercat laboral i la promoció de la carrera professional.

L’atenció en orientació comença amb una entrevista especialitzada per a definir l’objectiu professional, les necessitats i interessos de la persona i s’aborda tot a través del disseny d’un pla personalitzat que permeta millorar les seues possibilitats de trobar ocupació. En este pla es tenen en compte els cursos de formació i les ofertes d’ocupació que millor s’ajusten al seu perfil. Els servicis més sol·licitats als professionals d’orientació són l’assessorament per a realitzar un currículum i l’entrenament en la preparació d’entrevistes de treball.

Si el que es vol és una atenció a través d’un format multimèdia, Labora disposa de l’aula d’orientació laboral en línia, que és totalment gratuïta. En esta es pot accedir a informació molt útil sobre la cerca d’ocupació, amb l’assessorament i acompanyament d’un professional d’orientació.

Fecha: 28/06/2024